Komisjoni otsus,

4. detsember 2002,

asafenidiini direktiivi 91/414/EMÜ I lisasse kandmata jätmise kohta

(teatavaks tehtud numbri K(2002) 4781 all)

(EMPs kohaldatav tekst)

(2002/949/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 15. juuli 1991. aasta direktiivi 91/414/EMÜ taimekaitsevahendite turuleviimise kohta, [1] viimati muudetud komisjoni direktiiviga 2002/81/EÜ, [2] eriti selle artikli 6 lõiget 1,

ning arvestades järgmist:

(1) Vastavalt direktiivi 91/414/EMÜ (edaspidi "direktiiv") artikli 6 lõikele 2 sai Hispaania 25. juunil 1997 taotluse Du Pont de Nemours’ilt ("taotleja") toimeaine asafenidiini kandmiseks direktiivi I lisasse.

(2) Vastavalt direktiivi artikli 6 lõikele 3 kinnitas komisjon oma otsuses 98/242/EÜ, [3] et asafenidiini kohta esitatud toimik vastab põhimõtteliselt II lisas sätestatud andmete ja teabega seotud nõuetele ning üht kõnealust toimeainet sisaldava taimekaitsevahendi puhul direktiivi III lisas sätestatud nõuetele.

(3) Vastavalt direktiivi artikli 5 lõikele 1 tuleks toimeaine kanda I lisasse kuni kümneks aastaks, kui võib eeldada, et kõnealust toimeainet sisaldavate taimekaitsevahendite kasutamine ja jäägid ei kahjusta inimeste ega loomade tervist või põhjavett ega avalda vastuvõtmatut mõju keskkonnale.

(4) Asafenidiini toimet inimese tervisele ja keskkonnale taotleja poolt kavandatud kasutusviiside puhul on hinnatud vastavalt direktiivi artikli 6 lõigetele 2 ja 4. Hispaania esitas määratud referentliikmesriigina 23. veebruaril 2001 komisjonile hindamisaruande projekti kõnealuse aine kohta.

(5) Pärast referentliikmesriigi aruande saamist korraldas komisjon vastavalt direktiivi artikli 6 lõikele 4 konsultatsioonid liikmesriikide ekspertidega ja taotleja Du Pont de Nemours’iga.

(6) Taotleja teatas komisjonile ja referentliikmesriigile, et ta ei soovi enam osaleda kõnealuse toimeaine tööprogrammis.

(7) Seepärast ei ole võimalik kõnealust toimeainet direktiivi 91/414/EMÜ I lisasse kanda.

(8) Ajapikendus, mille liikmesriik direktiivi 91/414/EMÜ artikli 8 lõike 1 kohaselt annab asafenidiini sisaldavate taimekaitsevahendite olemasolevate varude realiseerimiseks, ladustamiseks, turuleviimiseks ja kasutamiseks, ei tohiks olla pikem kui 12 kuud, et võimaldada olemasolevate varude ärakasutamine hiljemalt ühe kasvuperioodi jooksul.

(9) Käesolev otsus ei piira hiljem komisjoni poolt kõnealuse toimeaine suhtes nõukogu direktiivi 79/117/EMÜ [4] raames võetavate võimalike meetmete kohaldamist.

(10) On asjakohane sätestada, et liikmesriigid hoiavad läbivaatuse lõpliku aruande (v.a konfidentsiaalse info) kättesaadavana või teevad selle kättesaadavaks igale huvitatud isikule.

(11) Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega,

ON VASTU VÕTNUD KÄESOLEVA OTSUSE:

Artikkel 1

Asafenidiini ei kanta toimeainena direktiivi 91/414/EMÜ I lisasse.

Artikkel 2

Liikmesriigid tagavad, et:

1. asafenidiini sisaldavate taimekaitsevahendite load tunnistatakse kehtetuks kuue kuu jooksul alates käesoleva otsuse vastuvõtmise kuupäevast;

2. alates käesoleva otsuse vastuvõtmise kuupäevast ei anta asafenidiini sisaldavate taimekaitsevahendite jaoks lubasid ja neid ei pikendata direktiivi 91/414/EMÜ artikli 8 lõikega 1 ettenähtud erandi alusel.

Artikkel 3

Ajapikendus, mille liikmesriigid võimaldavad vastavalt direktiivi 91/414/EMÜ artikli 4 lõikele 6, peab olema võimalikult lühike ja ei tohi kesta kauem kui 18 kuud alates käesoleva otsuse vastuvõtmise kuupäevast.

Artikkel 4

Liikmesriigid hoiavad lõpliku aruande (välja arvatud konfidentsiaalse teabe direktiivi 91/414/EMÜ artiklis 14 määratletud tähenduses) õigustatud huvi omavate isikute jaoks alles või võimaldavad neil eritaotluse korral sellega tutvuda.

Artikkel 5

Käesolev otsus on adresseeritud liikmesriikidele.

Brüssel, 4. detsember 2002

Komisjoni nimel

komisjoni liige

David Byrne

[1] EÜT L 230, 19.8.1991, lk 1.

[2] EÜT L 276, 12.10.2002, lk 28.

[3] EÜT L 96, 28.3.1998, lk 45.

[4] EÜT L 33, 8.2.1979, lk 36.

--------------------------------------------------